उनका कहना था कि ऐसा पहले कभी नहीं हुआ कि निगम के टिकट बंटवारे में पूर्व सांसदों और विधायकों से बात ही नहीं की गई। वैसे पार्टी का एक धड़ा निगम चुनाव में हारे हुए विधायकों और सासदों को ही सारे टिकट तय करने की जिम्मेदारी न देने से खुश है। कई नेताओं ने कहा कि जिन्हें लोक सभा और विधानसभा में पार्टी ने टिकट दिया और वे खुद अपना चुनाव जीत नहीं पाए अब वे चाहते हैं कि पार्टी के उन कार्यकर्ताओं का कभी नंबर ही न आए जिन्हें पहले टिकट न मिला। वैसे बागी उम्मीदवारों को चुनाव मैदान से हटाने की कोशिश हो रही है। बागी उम्मीदवारों को छानबीन समिति के प्रमुख आनंद शर्मा से मिलवाया गया। ‘आप’ और भाजपा से लड़ने के बजाए आपस में लड़ कर कांग्रेस दिल्ली की राजनीति में बड़े पैमाने पर वापसी करने के लिए मिले अवसर को गंवाती दिख रही है। यह चुनाव दिल्ली में कांग्रेस के लिए जमीन वापसी के तौर पर देखा जा रहा था।